༄༅། །སངས་རྒྱས་ཀྱི་བསྟན་པའི་རྩིས་མཁས་པའི་
ཁ་རྒྱན་བཞུགས་སོ། །
ན་མོ་མཉྫུ་གྷོ་ཥཱ་ཡ། དུས་ཀྱི་འཁོར་ལོའི་རྒྱུད་འགྲེལ་ལས། །འབྱུང་བའི་རྩིས་ཀྱི་ལོ་དག་དང་། །བསྟུན་པའི་སངས་རྒྱས་བསྟན་པའི་རྩིས། ། མཁས་པའི་ཁ་རྒྱན་འདིར་ངེས་བྱ། །ཐུབ་དབང་ཤིང་ཕོ་བྱི་བ་ལ། །བལྟམས་ནས་ཉེར་དགུ་ཁབ་བཞུགས་ཏེ། །ལོ་དྲུག་དཀའ་སྤྱད་སོ་དྲུག་པ། །ས་མོ་ཕག་ལ་མངོན་བྱང་ཆུབ། ། བརྒྱད་ཅུ་བཞེས་པ་ཆུ་ལུག་གི །ནག་པའི་ཉ་ལ་འབྲས་སྤུངས་སུ༑༑ཟླ་བཟང་ཕྱག་རྡོར་གྱི་སྤྲུལ་པ་སོགས་ལ་དུས་འཁོར་གྱི། །རྩ་རྒྱུད་གསུངས་ནས་ས་ག་ཡི། །ཉ་ལ་མྱ་ངན་འདས་ཚུལ་བསྟན། །ལོ་དེ་ཉིད་ལ་ཟླ་བཟང་གིས༑༑ཤམ་བྷ་ལ་རུ་རྩ་རྒྱུད་སྤེལ། །ཤིང་ལོ་གཉིས་པ་ཡན་ལ་འགྲེལ་ཆེན་སྟོང་ཕྲག་དྲུག་ཅུ་པ་བརྩམས་གཞལ་མེད་ཁང་བཞེངས་ནས་གཤེགས་པའི་ལོ་སྤྲེལ་ནས་བརྩམ་ལྷ་དབང་དང་༑༑གཟི་བརྗིད་ཅན་གཤིན་རྗེ་དང་ཟླ་བས་བྱིན་སྒྲིབ་སེལ། །ལྷ་ཡི་རྨུགས་བྱེད་དབང་ཕྱུག་ཁེངས་བྱེད་སྣ་ཚོགས་གཟུགས། ། ལྷ་ཡི་ནམ་སྙིང་དབང་ལྡན་རྣམ་དྲུག་གི །ལོ་བརྒྱ་ལོ་བརྒྱར་རྩ་རྒྱུད་བསྟན། །ཤིང་སྤྲེལ་ལོ་ནས་ལོ་འདི་ནས་དྲུག་གི་ལོ་དྲང་སྲོང་རྣམས་ཀྱི་སྨོན་དོན་དུ། མི་བདག་གྲགས་པ་ཞེས་བྱ་བ། ཤམ་བྷ་ལ་ཞེས་བྱ་བ་འབྱུང་ཞེས་དང་། འགྲེལ་ཆེན་ལས།འཇམ་པའི་དབྱངས་ཀྱིས་ཀྱང་མྱ་ངན་ལས་འདས་ནས་ལོ་དྲུག་བརྒྱ་ན་ཞེས་རྩ་རྒྱུད་བསྟན་པ་དང་མྱ་ངན་ལས་འདས་ནས་ལོ་དྲུག་བརྒྱ་ན་གྲགས་པ་འབྱུང་བ་ལུང་བསྟན་པས་གྲགས་པ་འཇམ་དཔལ་ཡིས། །ལོ་བརྒྱར་རྩ་བའི་རྒྱུད་བསྟན་ནས། ། ཆུ་མོ་ཕག་ལ་བསྡུས་རྒྱུད་བསྡུས། །ཤིང་བྱིའི་ལོ་ནས་པད་སྤྱན་རས་གཟིགས་དཀར་དང་༑༑བཟང་པོ་གཤིན་རྗེ་གཤེད ་དང་ནི་རྣམ་རྒྱལ་དང་ས་སྙིང་། ། གཤིན་རྗེ་བཟང་རྨུགས་བྱེད་དང་ཕྱག་དམར་སྒྲིབ་སེལ་དང་། །ཁྱབ་འཇུག་ཁེངས་བྱེད་སྦས་དང་ཉི་མ་གྲགས་ནམ་སྙིང་། །ཤིན་ཏུ་བགེགས་དགྲ་བཟང་བརྒྱད་རེ་རེས་ཀྱང་༑༑ལོ་གྲངས་བརྒྱད་བརྒྱར་བསྡུས་རྒྱུད་བསྟན། །ཤིང་སྤྲེལ་ལོ་ལ་མ་ག་དྷར༑༑ཀླ་ཀློར་ཞུགས་ནས་ཤཾ་བྷ་ལར། ༈ ། དེ་ནས་ཀླུའི་ལོ་བརྒྱར་རྣམས་ཀྱིས་ངེས་པར་མ་གའི་ཡུལ་དུ་ཀླ་ཀློའི་ཆོས་དག་རབ་ཏུ་འཇུག་ཞེས་གྲགས་པས་བསྡུས་རྒྱུད་བསྡུས་ནས་ལོ་བརྒྱད་བརྒྱ་ནས་མ་གར་ཀླ་ཀློར་འཇུག་པར་ལུང་བསྟན་པས། །རྒྱ་མཚོ་ཕྱག་རྡོར་རྣམ་རྒྱལ་བྱོན་དུས་མཚུངས། །དེ་ཡི་ལོ་བརྒྱར་ཆོས་བསྟན་རྗེས། །ཤིང་བྱི་ལོ་ལ་རྒྱལ་གཤིན་རྗེའི་གཤེད་དཀའ་བྱོན། །དེ་ནས་བརྒྱད་ཅུ་རྩ་གཉིས་ནི། །འདས་པ་མེ་ཕོ་ཁྱི་ཡི་ལོ༑༑རྒྱལ་དཀས་ཉུང་ངུའི་བྱེད་རྩིས་མཛད། ། དེ་ནས་བཅོ་བརྒྱད་འདས་པ་ཡི༑༑ཤིང་ཕོ་འབྲུག་ལ་ཉི་མ་བྱོན་སའི་སྙིང་པོ། །ལོ་བརྒྱ་འདས་པའི་ཤིང་སྤྲེེལ་ལ༑༑སྣ་ཚོགས་གཟུགས་རྨུགས་བྱེད་བྱོན་ལོ་བརྒྱར་བཞུགས།། ཤིང་བྱི་ལོ་ལ་ཟླ་བའི་སྒྲིབ་སེལ་འོད། །རྒྱལ་སར་བྱོན་ནས་ལོ་གསུམ་ནི། །འདས་པ་རབ་བྱུང་མེ་ཡོས་ལ༑༑དུས་འཁོར་འཕགས་པའི་ཡུལ་དུ་བྱོན། །མེ་མཁའ་རྒྱ་མཚོའི་རྩིས་ཀྱི་གཞི༑༑འཇོག་པ་ཀླ་ཀློ་ཞུགས་ནས་དེའི། །བར་གྱི་ལོ་གྲངས་ངེས་ཕྱིར་ཏེ། ། དེ་ལ་བརྒྱ་དང་གྱ་གཉིས་ཀྱིས། །འཕྲི་བའི་ལྷག་མ་རྒྱལ་དཀའ་ཡིས། ༈ འགྲེལ་ཆེན་ལས༑ ཀླ་ཀློའི་དུས་དེ་ལས་བརྒྱད་ཅུ་རྩ་གཉིས་ལྷག་པའི་བརྒྱས་དམན་པའི་རྒྱལ་ཀ་གང་གིས་ཉུང་ངུ་བྱས་པའི་རྣམ་པར་སྦྱངས་པའི་རིགས་ལྡན་རྒྱལ་དཀའི་དུས་སོ། །འགྲེལ་ཆེན་ལས་དེ་དག་གསུམ་ལྷག་པའི་བཞི་བརྒྱའི་ཕུང་པོ་ལ་བསྲེས་པ་ནི་ཀླ་ཀློའི་ལོོར་རབ་ཏུ་འགྲུབ་པར་འགྱུར་རོ། །ཞེས་གསུངས་སོ༑༑ ཉུང་ངུའི་བྱེད་རྩིས་མཛད་ཚུལ་གྱིས། །འདས་ལོ་ཡིན་ནོ་མཁས་པ་རྣམས༑༑མེ་ཡོས་དེ་ནས་གོ་བདུན་ནི། །འདས་པའི་ཤིང་ཕོ་འབྲུག་ལོ་ནས༑༑མཐའ་ཡས་ཁེངས་བྱེད་དང་ནི་ནམ་སྙིང་ས་སྐྱོང་དང་། །དཔལ་སྐྱོང་བགེགས་དགྲ་དང་ནི་སེང་གེ་ཡི་ཕྱག་རྡོར། །ལོ་བརྒྱ་ལོ་བརྒྱར་དམ་ཆོས་བསྟན། ། དེ་ལྟར་དུས་འཁོར་འཕགས་ཡུལ་དུ། །བྱོན་ནས་བཞི་བརྒྱ་གོ་བདུན་ནི། ། འདས་པའི་ཤིང་ཕོ་སྤྲེེལ་ལོ་ལ། །རིགས་ལྡན་རྣམ་གནོན་རྒྱལ་སར་བྱོན་གཤིན་རྗེ་གཤེད། །ལོ་དེའི་ས་གའི་དཀར་ཕྱོགས་ལ། །འཇམ་དབྱངས་ས་སྐྱ་ལོ་ཙཱ་ལས༑༑བདག་གིས་དུས་འཁོར་དབང་རྫོགས་ནོས། །དེ་ནས་ལྕགས་བྱི་འདི་ཡན་ལ། །ལོ་གྲངས་བཅུ་དྲུག་འདས་པ་ཡིན། །དེ་ཕྱིར་ཐུབ་དབང་མྱ་ངན་ལས༑༑འདས་ནས་ལོ་འདི་ཡན་ཆད་ལ། །ཉིས་སྟོང་བཞི་བརྒྱ་བཅུ་དྲུག་འདས༑༑གྲགས་པས་བསྡུས་པའི་རྒྱུད་བསྡུས་ནས། །སྟོང་དང་བདུན་བརྒྱ་བཅུ་དྲུག་འདས། །མ་གའི་ཡུལ་དུ་ཀླ་ཀློའི་ཆོས། །ཞུགས་ནས་དགུ་བརྒྱ་བ ཅུ་དྲུག་འདས། །རྒྱལ་དཀས་ཉུང་ངུའི་རྩིས་མཛད་ནས། །བདུན་བརྒྱ་སུམ་ཅུ་སོ་བཞི་འདས། །དུས་འཁོར་ཤིང་ཏའི་ལྷོར་བྱོན་ནས། །ལྔ་དྲུག་ཅུ་སྐོར་བརྒྱ་དང་ཉག་མ་སོ་གསུམ་སོང་བ་དྲིལ་བས་བརྒྱ་བཅུ་གསུམ་ལེགས་པར་འདས། །རྣམ་གནོན་སེང་གེའི་ཁྲིར་བཞུགས་ཏེ། །དམ་ཆོས་བསྟན་ནས་བཅུ་དྲུག་འདས། །མ་འོངས་བསྟན་པའི་ལྷག་མ་ནི། །རྣམ་གནོན་ལྷག་མར་གྱ་བཞི་དང་། །འབྱོན་འགྱུར་རིགས་ལྡན་སྟོབས་པོ་ཆེ་ས་སྙིང་། །མ་འགགས་པ་རྨུགས་བྱེད་དང་མིའི་སེང་གེསྒྲིབ་སེལ། །དབང་ནམ་སྙིང་ཆེན་ཕྱུག་པོ་མཐའ་ཡས་ཕྱག་རྡོར་རྣམ་རྒྱལ་དང་༑༑གྲགས་པ་འཇམ་དཔལ་ཕྱི་མ་དྲག་ཕྱི་རོལ་ཏུ་ལེའུ་དང་པོ་ནས་གསུངས་པའི་འཁོར་ལོ་ཅན་གང་ཡིན་པ་དེ་ནི་ལུང་ལས་རྡོ་རྗེ་ཅན་དེ་ཐུགས་རྡོ་རྗེའོ། །ཞེས་གསུངས་པས་ཕྱག་རྡོར་གྱི་སྤྲུལ་པ་པོ་སྟེ། །རེ་རེ་ལོ་བརྒྱར་དམ་ཆོས་སྟོན། །དེ་ནས་ལོ་བརྒྱར་ཀླ་ཀློ་ཡི༑༑ཆོས་ལུགས་ནག་ཕྱོགས་འགྲིབ་པ་དང་། །ཐུབ་བསྟན་དཀར་ཕྱོགས་ཟླ་བ་ནི༑༑རྫོགས་ལྡན་གྱུར་པ་མཉམ་དུ་འབྱུང་། །ཀླ་ཀློ་རྫོགས་ནས་ལྷོ་གླིང་འདིར། །སྟོང་དང་བརྒྱད་བརྒྱར་དམ་ཆོས་གནས། ༈། འདི་ཡན་ཆད་ལ་སངས་རྒྱས་མྱ་ངན་ལས་འདས་ནས་ལོ་ལྔ་སྟོང་ཆིག་བརྒྱ་འདས་པར་བཞེད། མདོ་སྡེའི་ཕྱོགས་ལས་འཛམ་གླིང་འདིར་བསྟན་པ་ལོ་ལྔ་སྟོང་གནས་པར་བཤད་པ་དང་ཡང་ཕྱོགས་ཙམ་མཐུན་ནོ། ། གླིང་གཞན་དུ་ཡང་བཅུ་གཅིག་པོ་དེ་སྟོང་བརྒྱད་བརྒྱ་བརྒྱད་བརྒྱར་གནས་སོ་བཞིན་ནོ། །ཁ་ཅིག་རྒྱ་མཚོ་རྣམ་རྒྱལ་དང་། །རྒྱལ་དཀའ་གཉིས་ལས་ལོ་གྲངས་ལྷག །སྦྱོར་བ་མཛད་ལ་དམིགས་གསལ་མེད། །ལ་ལ་རིགས་ལྡན་ཉེར་དྲུག་ཏུ། །འདོད་ཀྱང་དགུང་གྲངས་དྲུག་ཅུ་པར། །མཛད་པ་ལུང་དང་མཐུན་མ་ཡིན། སུམ་ཅུ་རྩ་གཉིས་གདན་གྱི་མཐར་ནི་ལྷ་མིན་དགྲ་བོ་ཚེ་ལོ་བརྒྱ་པར་ཕྱག་ན་འཁོར་ལོར་གྱུར། ཞེས་གསུངས་པའི་མཐའི་དོན་འཇུག་ལ་བཤད་པ་ཡོད་ཀྱང་འདིར་རྫོགས་པའི་དོན་ཡིན་པས་སོ་གསུམ་ཡིན་གསུངས། །དེ་ཕྱིར་ཟླ་བཟང་མ་གཏོགས་པའི། ། ཆོས་རྒྱལ་རིགས་ལྡན་སོ་གཉིས་པོ། །མཐའ་དག་དམ་ཆོས་ལོ་བརྒྱ་བརྒྱར། །སྟོན་པ་རྒྱུད་དང་མཐུན་ནོ་ཞེས། །ཁོ་བོའི་འཇམ་དབྱངས་བླ་མས་གསུངས། །དེ་ལྟར་འགྲོ་བ་ཀུན་གྱི་བདེ་སྐྱིད་ཀྱི། །འབྱུང་གནས་རྒྱལ་བའི་བསྟན་པ་རིན་པོ་ཆེ། ། འཇིག་རྟེན་ཁམས་འདིར་ཇི་ཙམ་གནས་པའི་ཚུལ། ། ལེགས་པར་བཤད་འདིས་ཐུབ་བསྟན་རྒྱས་གྱུར་ཅིག །དུས་ཀྱི་འཁོར་ལོའི་རྒྱུད་འགྲེལ་དང་མཐུན་པའི་སངས་རྒྱས་ཀྱི་བསྟན་པའི་རྩིས་མཁས་པའི་ཁ་རྒྱན་ཞེས་བྱ་བ་བཙུན་པ་དཀོན་མཆོག་ལྷུན་གྲུབ་ཀྱིས་ཀུན་ལྡན་ཞེས་པ་ལྕགས་ཕོོ་བྱི་བའི་ལོར་གསལ་བར་བཀོད་པ་ལས་སླར་ཡང་ཤིན་ཏུ་དག་པར་བྱས་པའོ།། །།མངྒ་ལཾ༑༑ ཤུ་བྷཾ། །